לימור סון הר-מלך

לימור סוֹן הר-מלך (נולדה ב-30 ביולי 1979, ז' באב ה'תשל"ט) היא פוליטיקאית ישראלית, המכהנת כחברת הכנסת מטעם עוצמה יהודית, כסגנית יו"ר הכנסת, לשעבר יו"ר ועדת הבריאות ויו"ר הוועדה המיוחדת לעניין הקרן לאזרחי ישראל.

 ביוגרפיה 
סון הר-מלך נולדה בירושלים ביולי 1979 לנסים אלמליח, שעבד כמסגר, ולשושנה לבית עיני. משפחתה לא הייתה דתית, אך בכיתה ד' עברה הר-מלך ללמוד בבית ספר דתי. בהמשך למדה באולפנת צביה בעיר והתנדבה לשירות לאומי כקומונרית סניף בני עקיבא בחשמונאים.

לאחר שירותה, למדה במדרשת בינת, בשילוב לימודי ייעוץ חינוכי במכללת אורות ישראל. התחום המקצועי העיקרי שבו היא עוסקת הוא טיפול רגשי והנחיית הורים. בשנת 2021 הוציאה ספר שירים בשם 'אמא יש רק אחת', על חוויות האימהות, בהוצאת טקסט רץ.

בשנת 2001 נישאה לשלום (שולי) הר מלך, תלמיד ישיבת קדומים שבצפון השומרון ונהג אמבולנס. עם נישואיהם, עברו לחומש ויסדו בה ישיבה. במקביל החל שולי לעבוד כרכז הקליטה ביישוב וכרב בית הספר והגן בקדומים. בשנת 2003 הותקפו היא ובעלה בפיגוע ירי על ידי מחבלים פלסטינים. בעלה נרצח בפיגוע והיא נפצעה קשה וילדה בלידת חירום. ב-26 במאי 2024, במהלך תקיפת צה"ל ברפיח במסגרת מלחמת חרבות ברזל, חוסל הרוצח חאלד נג׳אר.

לאחר כשנתיים פונה יישוב מגוריה במסגרת תוכנית ההתנתקות. היא הייתה ממייסדי תנועת חומש תחילה השואפת לשוב ליישוב, במגמה לבטל את ההתנתקות. לאחר כשנה נישאה בשנית, ליהודה סון מקדומים. בשנות נישואיהם הראשונות הם גרו ביישובים דרומיים יותר בשטחי יהודה ושומרון – בעפרה ובכרמל, אך לאחר כשנתיים חזרו לצפון השומרון, הפעם לשבי שומרון. את אירועי ברית המילה של ילדיהם המשותפים וגם את חתונת בנם הבכור אהוביה - יאיר קיימו ביישוב המפונה חומש.

קריירה פוליטית
לקראת הבחירות לכנסת העשרים וחמש שובצה במקום ה-12 ברשימת הציונות הדתית ועוצמה יהודית מטעם האחרונה ונבחרה לכנסת והיא האישה היחידה מבין חברי הכנסת של רשימת "עוצמה יהודית". ב-4 בינואר 2023 החלה לכהן כיו"ר הוועדה המיוחדת לעניין הקרן לאזרחי ישראל בכנסת.

בחודש ספטמבר 2023, סייעה לגייס כחצי מיליון שקלים למימון קמפיין בו נטען כי הרשעתו של עמירם בן אוליאל ברצח המשפחה בפיגוע בדומא, מתבססת על הודאה שהוצאה באלימות. בהקלטה שפורסמה הגדירה אותו כצדיק קדוש וטענה לחפותו.

במהלך כהונתה בכנסת יזמה והובילה את ביטול חוק ההתנתקות על שטחי צפון השומרון - התיקון מאפשר לישראלים לשהות בשטחים שפונו בצפון השומרון לפני 18 שנה במסגרת תוכנית ההתנתקות, את תיקון חוק העונשין כך שעבירת אונס תכלול גם חדירה לגופו של גבר, את ביטול עבירת בעילה אסורה בהסכמה והחלפתה בעבירת חדירה אסורה, את תיקון החוק להרחבת הרחקת פוגע עבירות מין מנפגעי העבירה, כך שניתן יהיה להסתפק בחשש לנזק נפשי (במקום נזק נפשי של ממש כפי שהיה עד אז), את חוק החמרת ענישה בעבירות מין על רקע לאומני, את חוק הרחקת פעילי טרור מנפגעי העבירה, תיקון לחוק זכויות הסטודנט לאפשר לימודים בהפרדה מגדרית באקדמיה, והייתה פעילה להקמה מחודשת של חומש.

לימור סון הר מלך משמשת יו"ר שדולת ארץ ישראל במשותף עם יולי אדלשטיין ושמחה רוטמן, ומשמשת יושבת ראש השדולה לאישה הדתית והחרדית, השדולה להשבת ההתיישבות בחבל עזה והשדולה למניעת פגיעות מיניות.

ב-26 במאי 2025 נבחרה לכהן כסגנית יו"ר הכנסת במקום ח"כ משה רוט במסגרת ההסכמים הקואליציוניים.

באוגוסט 2025, מדד של ערוץ 14 קבע כי היא חברת הכנסת שפעלה באופן הרב ביותר למען החלת ריבונות ביהודה ושומרון.

בדצמבר 2025 אישרה ועדת הכנסת את מינויה של סון הר-מלך לתפקיד יו"ר ועדת הבריאות. המינוי עורר ביקורת מצד חוגים מקצועיים בשל התנגדותה לחיסוני קורונה. ארגונים רפואיים טענו לפעילות עקבית שלה נגד הפלות ונגד שימוש באמצעי מניעה והזהירו כי מינויה יוביל לפגיעה בבריאות הציבור ובמעמד הנשים. ב-23 בדצמבר נכנסה לתפקיד. ב-23 בפברואר 2026 סיימה את תפקידה ויונתן משריקי חזר לכהן כיו"ר.

סון הר-מלך פועלת לפרישת ישראל מארגון הבריאות העולמי. גורמי המקצוע ממשרד החוץ, משרד הבריאות, איגוד רופאי בריאות הציבור וההסתדרות הרפואית, מתנגדים בחריפות לפרישה מארגון הבריאות העולמי. עשרות ראשי איגודים רפואיים ובכירי מערכת הבריאות התריעו כי הדבר מהווה סכנה לבריאות הציבור ולשיתופי פעולה בינלאומיים.

בפברואר 2026 פרצה לרצועת עזה, בראש קבוצת פעילי ימין, בקריאה לחידוש ההתיישבות היהודית שם. הקבוצה פונתה על ידי כוחות הבטחון. צה"ל גינה את הפעולה.

קישורים חיצוניים

 לימור סון הר מלך, באתר ערוץ כנסת







 הערות שוליים 

קטגוריה:פוליטיקאים ישראלים
קטגוריה:חברי הכנסת העשרים וחמש
קטגוריה:חברי הכנסת מטעם עוצמה יהודית
קטגוריה:חברות הכנסת העשרים וחמש
קטגוריה:חברות כנסת מתנחלות
קטגוריה:חברי כנסת מתנחלים
קטגוריה:ציונות דתית: חברי כנסת
קטגוריה:בוגרות אולפנת צביה
קטגוריה:בוגרות שירות לאומי
קטגוריה:בוגרי מכללת אורות ישראל/מורשת יעקב
קטגוריה:שבי שומרון: אישים
קטגוריה:עפרה: אישים
קטגוריה:אלמנות חללי פעולות האיבה
קטגוריה:יושבי ראש ועדות הכנסת
קטגוריה:סגני יושב ראש הכנסת בכנסת העשרים וחמש
קטגוריה:יושבי ראש ועדת הבריאות
קטגוריה:פעילי ימין רדיקלי ישראלים
קטגוריה:ישראלים שנולדו ב-1979
קטגוריה:ישראליות שנולדו ב-1979